text: 23.
  
  Lettres de l'empereur Ferdinand II à l'infante Isabelle, au sujet des digues de la Meuse à Reckheim.
  
  12 Décembre 1628.
  Ferdinandus II. Divina favente Clementia Electus Romanorum Imperator semper Augustus, &c.
  Serenissima.
  Humiliter nobis exposuit illustris et Generosus noster Sac. Rom. Imp. fidelis dilectus Ernestus Comes de Lynden et Reckeim, Cubicularius et Colonellus noster, licet is, ejusque comitatus nobis, Sacroque Imperio immediatè subjectus semper fuerit, atque etiamnum sit, nec alium praeter Nos in dicto Comitatu, et Territoriis ab eo dependentibus recognoscat, nihilominus Dilectionem Vestram
  ex eo quod tribus jam annis restaurationi quorundam aggerum contra fluminis Mosae ejus terras inundantis et devastantis impetus, operam dare coeperit, ipsi (quasi Brabantiae subditus esset) mandasse, atque injunxisse, ut ab hujusmodi aggerum reparatione abstineret, demissè supplicando, ut, cum id in suum et Imperii subditorum irreparabile damnum vergat, authoritate Nostrâ Caesareâ apud Dilectionem Vestram interpositâ, dictas inhibitiones elementer sistere, suumque hac in parte, patrocinium suscipere dignaremur. Nos itaque ejusdem precibus, quod aequitate nitantur, et quod Sacri Imperii ejusque membrorum conservatio Nobis quam maximè curae sit, et esse debeat, haud gravatim locum dantes, Dilectionem Vestram affectu fraterno benevolenter requirimus, ut inhibitionem illam cum nostro, et authoritatis nostrae praejudicio, ac dicti feudi Imperialis detrimento conjunctam, revocet, nec similibus molestationibus, et evocationibus dictum comitem, aliosvè Imperii subditos inposterum gravet; sed jure suo uti permittat, atque ut à Cancellaria Brabantina idem praestetur, seriò injungat. Id, ut aequitati consonum, sic ad bonam amicitiam, atque vicinitatem conservandam oportunum futurum, et Nos Dilectioni Vestrae prosperrimam valetudinem, et secundantes rerum omnium successus ex animo precamur. Datum Viennae die duodecima mensis Decembris, Anno Domini millesimo sexcentesimo vigesimo octavo. Ferdinandus. Paulò inferius V.P.H. à Stralendorff, ad latus II. à Questenbergh.
  
  Ibid. p. 69.